
注讘讜讚讛 讝专讛 讻讝 注"讘 - 驻讬专讜砖 砖讟讬讬谞讝诇抓

住讘专 [住讘讜专] 讗讜转讜 讙讜讬: 砖讬讜诇讬 诪砖讗讬诇 诇讜 [专拽 砖讜讗诇 讛讜讗 讗讜转讜]. 讻讬 讛讬讻讬 讚诪砖讗讬诇 诇讜, 诪砖讗讬诇 诇讗讬谞讬砖 讗讞专讬谞讗 [讜讻诪讜 砖讛讜讗 砖讜讗诇 讗讜转讜, 砖讜讗诇 讛讜讗 讗讚诐 讗讞专] 诇注爪转讜, 讜讗转讗 讛讛讜讗 讙讘专讗 诇讗讜专讜注讬 谞驻砖讬讛 [讜讬讘讜讗 讗讜转讜 讗讚诐 诇讛专注 诇注爪诪讜, 诇诪注诪讚讜], 讗诐 讬转讘专专 砖谞转谉 诇讜 注爪讛 专注讛, 讜诇讻谉 讛讜讗 谞讜转谉 诇讜 注爪讛 讛讙讜谞讛.


讗 讗诪专 专讘讗 讗诪专 专' 讬讜讞谞谉, 讜讗诪专讬 诇讛 [讜讬砖 讗讜诪专讬诐] 砖讗诪专 专讘 讞住讚讗 讗诪专 专' 讬讜讞谞谉: 讗诐 讗讚诐 讞讜诇讛, 讜讛讜讗 住驻拽 讞讬 住驻拽 诪转 诪谉 讛讞讜诇讬 鈥� 讗讬谉 诪转专驻讗讬谉 诪讛谉 诪谉 讛讙讜讬诐, 讻讚讬谉 讛诪砖谞讛, 砖诪讗 讘转讜讱 讻讱 讬讛专讙谞讜 讛讙讜讬. 讗讘诇 讗诐 讜讚讗讬 砖讛讜讗 诪转 诪讗讜转讜 讞讜诇讬 讗诐 诇讗 讬转专驻讗 鈥� 诪转专驻讗讬谉 诪讛谉 砖诪讗 讘讻诇 讝讗转 讬转专驻讗 诪诪谞讜, 讜讛专讬 讗讬谉 诇讜 诪讛 诇讛驻住讬讚.


 讜转讜讛讬诐: 讗诐  诪转, 讘讻诇 讝讗转 讛讗讬讻讗 [讛专讬 讬砖] 讞讬讬 砖注讛 砖讬讞讬讛 注讚 砖讬诪讜转 诪谉 讛诪讞诇讛, 讜讬砖 诇讞砖讜砖 砖诪讗 讬讙专讜诐 诇讜 讛讙讜讬 砖讬诪讜转 诪讬讚! 讜诪砖讬讘讬诐: 诇讞讬讬 砖注讛 诇讗 讞讬讬砖讬谞谉 [讗讬谉 讗谞讜 讞讜砖砖讬诐] 讻讗砖专 讬砖 讗驻砖专讜转 诪住讜讬诪转 诇讛讬专驻讗.


讜诪谞讗 转讬诪专讗 [讜诪谞讬谉 讗转讛 讗讜诪专 诪讜讻讬讞] 砖诇讞讬讬 砖注讛 诇讗 讞讬讬砖讬谞谉 [讗讬谉 讗谞讜 讞讜砖砖讬诐]? 讚讻转讬讘 [砖谞讗诪专] 讘讗专讘注转 讛诪爪讜专注讬诐 砖讬砖讘讜 讘驻转讞 讛注讬专 砖讜诪专讜谉 讘讝诪谉 讛诪爪讜专 注诇讬讛, 砖讗诪专讜 讝讛 诇讝讛: "讗诐 讗诪专谞讜 谞讘讜讗 讛注讬专 讜讛专注讘 讘注讬专 讜诪转谞讜 砖诐 讜讗诐 讬砖讘谞讜 驻讛 讜诪转谞讜. 讜注转讛 谞诇讻讛 讜谞驻诇讛 讗诇 诪讞谞讛 讗专诐 讗诐 讬讞讬讜谞讜 谞讞讬讛 讜讗诐 讬诪讬转讜谞讜 讜诪转谞讜" (诪诇讻讬诐 讘 讝, 讚), 讛专讬 砖讛讞诇讬讟讜 诇诇讻转 诇诪讞谞讛 讗专诐, 讗祝 砖讬转讻谉 砖砖诐 讬讛专讙讜诐 诪讬讚; 讜讛讗讬讻讗 [讜讛专讬 讬砖] 讞讬讬 砖注讛, 砖讗诐 讬讛讬讜 讘注讬专 诪讻诇 诪拽讜诐 讬讛讬讜 诇讛诐 讞讬讬 砖注讛! 讗诇讗 诇讗讜 [讛讗诐 诇讗] 谞诇诪讚 诪讻讗谉 砖诇讞讬讬 砖注讛 诇讗 讞讬讬砖讬谞谉 [讗讬谉 讗谞讜 讞讜砖砖讬诐].


诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜 : 诇讗 讬砖讗 讜讬转谉 讗讚诐 注诐 讛诪讬谞讬谉, 讜讗讬谉 诪转专驻讗讬谉 诪讛谉 讗驻讬诇讜 诇讞讬讬 砖注讛.


讜诪住讜驻专, 诪注砖讛 讘讘谉 讚诪讗 讘谉 讗讞讜转讜 砖诇 专' 讬砖诪注讗诇 砖讛讻讬砖讜 谞讞砖, 讜讘讗 讬注拽讘 讗讬砖 讻驻专 住讻谞讬讗, 砖讛讬讛 诪讬谉 诪转诇诪讬讚讬 讬砖讜 讛谞讜爪专讬 诇专驻讗讜转讜, 讜诇讗 讛谞讬讞讜 专' 讬砖诪注讗诇 诇注砖讜转 讻谉, 讜讗诪专 诇讜 讘谉 讚诪讗: 专' 讬砖诪注讗诇 讗讞讬, 讛谞讞 诇讜 讜讗专驻讗 诪诪谞讜, 讜讗谞讬 讗讘讬讗 诪拽专讗 诪谉 讛转讜专讛 砖讛讜讗 诪讜转专, 讜诇讗 讛住驻讬拽 诇讙诪讜专 讗转 讛讚讘专 注讚 砖讬爪转讛 谞砖诪转讜 讜诪转.


拽专讗 注诇讬讜 专' 讬砖诪注讗诇: 讗砖专讬讱 讘谉 讚诪讗, 砖讙讜驻讱 讟讛讜专 讜讬爪转讛 谞砖诪转讱 讘讟讛专讛, 讜诇讗 注讘专转 注诇 讚讘专讬 讞讘讬专讬讱, 砖讛讬讜 讗讜诪专讬诐: "讜驻讜专抓 讙讚专 讬砖讻谞讜 谞讞砖" (拽讛诇转 讬, 讞)! 讛专讬 砖讗祝 讘诪拽讜诐 讞讬讬 砖注讛 讗讬谉 诪转专驻讗讬诐 诪谉 讛讙讜讬诐!


 讜诪砖讬讘讬诐, 砖诐 讛专讬 诇讗 讛讬讛 诪讚讜讘专 讘讙讜讬 住转诐, 讗诇讗 讘诪讬谉, 讜讟注诐 讛讚讘专 砖讗讬谉 诇讛转专驻讗 诪诪谞讜 讻诇诇, 讻讬 砖讗谞讬 诪讬谞讜转 讚诪砖讻讗, 讚讗转讬 诇诪讬诪砖讱 讘转专讬讬讛讜 [砖讜谞讛 诪讬谞讜转 砖讛讬讗 诪讜砖讻转, 讜讬砖 讘讛 讞砖砖 砖讬讘讜讗 诇讛讬诪砖讱 讗讞专讬讛诐].


讜讚谞讬诐 讘驻专讟讬 住讬驻讜专 讝讛. 讗诪专 诪专 [讛讞讻诐] (专' 讬砖诪注讗诇 注诇 讘谉 讚诪讗): 诇讗 注讘专转 注诇 讚讘专讬 讞讘讬专讬讱, 砖讛讬讜 讗讜诪专讬诐: "讜驻讜专抓 讙讚专 讬砖讻谞讜 谞讞砖". 讜转讜讛讬诐: 讗讬讛讜 谞诪讬 讞讜讬讗 讟专拽讬讛 [讜讛专讬 讛讜讗 讙诐 讻谉 谞讞砖 谞砖讻讜], 讜诪诪讬诇讗 讛讬讛 诪转!       讜诪砖讬讘讬诐: 讞讜讬讗 讚专讘谞谉 [谞讞砖 砖诇 拽诇诇转 讞讻诪讬诐] 砖讜谞讛, 讚诇讬转 诇讬讛 讗住讜转讗 讻诇诇 [砖讗讬谉 诇讜 专驻讜讗讛 讻诇诇].


讜诇讘讬专讜专 讛注谞讬谉 砖讜讗诇讬诐: 讜诪讗讬 讛讜讛 诇讬讛 诇诪讬诪专 [讜诪讛 讛讬讛 诇讜 诇讘谉 讚诪讗 诇讜诪专]? 诪讛讜 讛诪拽专讗 砖诇讗 讛住驻讬拽 诇讗讜诪专讜 拽讜讚诐 砖诪转? 讜诪砖讬讘讬诐: 讛讬讛 讬讻讜诇 诇讛讘讬讗 专讗讬讛 诪谉 讛讻转讜讘: "讜砖诪专转诐 讗转 讞讜拽讜转讬 讜讗转 诪砖驻讟讬 讗砖专 讬注砖讛 讗讜转诐 讛讗讚诐 讜讞讬 讘讛诐" (讜讬拽专讗 讬讞, 讛) 讜诇讗 砖讬诪讜转 讘讛诐, 砖讘诪拽专讛 砖诇 驻讬拽讜讞 谞驻砖 诪讜转专 诇注讘讜专 注诇 讛诪爪讜讛.


 讜砖讜讗诇讬诐: 讜专' 讬砖诪注讗诇? 诪讛 讛讜讗 住讘专, 砖诇讗 讛谞讬讞 诇专驻讗 讗转 讘谉 讚诪讗? 讜诪住讘讬专讬诐: 讛谞讬 诪讬诇讬 [讚讘专讬诐 讗诇讛, 砖诪讜转专 诇注讘讜专 诪砖讜诐 驻讬拽讜讞 谞驻砖, 讗诪讜专讬诐 讻砖注讜砖讛] 讘爪讬谞注讗, 讗讘诇 讘驻专讛住讬讗 鈥� 诇讗, 讜诇讙讘讬 讘谉 讚诪讗 讛讬讛 讝讛 讚讘专 诪驻讜专住诐 诇专讘讬诐. 讚转谞讬讗 [砖砖谞讜讬讛 讘专讬讬转讗], 讛讬讛 专' 讬砖诪注讗诇 讗讜诪专: 诪谞讬谉 砖讗诐 讗讜诪专讬诐 诇讜 诇讗讚诐 "注讘讜讚 注讘讜讚讛 讝专讛 讜讗诇 转讛专讙", 砖讬注讘讜讚 讜讗诇 讬讛专讙? 转诇诪讜讚 诇讜诪专: "讜讞讬 讘讛诐" 鈥� 讜诇讗 砖讬诪讜转 讘讛诐, 讬讻讜诇 讗驻讬诇讜 讗诪专讜 诇讜 诇注砖讜转 讻谉 讘驻专讛住讬讗? 转诇诪讜讚 诇讜诪专: "讜诇讗 转讞诇诇讜 讗转 砖诐 拽讚砖讬" (讜讬拽专讗 讻讘, 诇讘), 砖讻诇 注讘讬专讛 砖谞注砖讬转 讘驻专讛住讬讛 讬砖 讘讛 诪砖讜诐 讞讬诇讜诇 讛砖诐, 讜讬讬讛专讙 讜讗诇 讬注讘讜专.


讘 讗诪专 专讘讛 讘专 讘专 讞谞讛 讗诪专 专' 讬讜讞谞谉: 讻诇 诪讻讛 砖诪讞诇诇讬谉 注诇讬讛 讗转 讛砖讘转 诪驻谞讬 砖讬砖 讘讛 讞砖砖 砖诇 驻讬拽讜讞 谞驻砖 鈥� 讗讬谉 诪转专驻讗讬谉 诪讛谉, 讜讘诪拽讜诐 砖讗讬谉 住讻谞讛 讻讝讜 鈥� 诪讜转专. 讜讗讬讻讗 讚讗诪专讬 [讜讬砖 砖讗讜诪专讬诐] 诇砖讜谉 讗讞专转: 讗诪专 专讘讛 讘专 讘专 讞谞讛 讗诪专 专' 讬讜讞谞谉: 讻诇

